32004R1767
L 315/28
JURNALUL OFÍCIAL AL UNIUNII EUROPENE
REGULAMENTUL (CE) NR. 1767/2004 AL COMISIEI
din 13 octombrie 2004
de modificare a Regulamentului (CE) nr. 2318/2001 în ceea ce privește recunoașterea organizațiilor de producători în sectorul pescuitului și acvaculturii
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 104/2000 al Consiliului din 17 decembrie 1999 privind organizarea comună a piețelor în sectorul produselor pescărești și de acvacultură (1), în special articolul 6 alineatul (7),
întrucât:
(1)
Regulamentul (CE) nr. 2318/2001 al Comisiei din 29 noiembrie 2001 de stabilire a normelor de aplicare a Regulamentului (CE) nr. 104/2000 al Consiliului în ceea ce privește recunoașterea organizațiilor de producători în sectorul pescuitului și acvaculturii (2) conține în special criteriile de recunoaștere a asociațiilor organizațiilor de producători recunoscute într-un stat membru. Aceste criterii nu sunt suficiente pentru a reglementa recunoașterea asociațiilor organizațiilor de producători recunoscute în diferite state membre.
(2)
Este necesar să se stabilească condițiile și procedura de acordare și de retragere de către statele membre a recunoașterii asociațiilor organizațiilor de producători recunoscute în diferite state membre astfel încât să se garanteze aplicarea uniformă a normelor care reglementează organizarea comună a piețelor în sectorul produselor pescărești și de acvacultură.
(3)
Crearea unor asociații ale organizațiilor de producători recunoscute în diferite state membre poate contribui la realizarea obiectivului general de exploatare rațională și durabilă a resurselor care intră în domeniul de aplicare al politicii comune în domeniul pescuitului și la asigurarea viabilității pe termen lung a sectorului pescuitului.
(4)
Regulile comunitare de concurență se aplică producției și comerțului cu produse pescărești în măsura în care aplicarea acestora nu contravine normelor exprese privind stabilirea organizării comune a piețelor în sectorul produselor pescărești și de acvacultură și nu compromite realizarea obiectivelor politicii comune în domeniul pescuitului.
(5)
Dispozițiile privind extinderea asupra țărilor nemembre a normelor introduse de către o organizație de producători, stabilite la articolele 7 și 8 din Regulamentul (CE) nr. 104/2000 nu se aplică în cazul unei asociații a organizațiilor de producători recunoscute în mai multe state membre.
(6)
Prin urmare, Regulamentul (CE) nr. 2318/2001 trebuie modificat.
(7)
Măsurile prevăzute de prezentul regulament sunt conforme cu avizul Comitetului de gestionare a produselor pescărești,
ADOPTĂ PREZENTUL REGULAMENT:
Articolul 1
Regulamentul (CE) nr. 2318/2001 se modifică după cum urmează:
1.
În titlu, cuvintele „de stabilire a normelor de aplicare a Regulamentului (CE) nr. 104/2000 al Consiliului în ceea ce privește recunoașterea organizațiilor de producători în sectorul pescuitului și acvaculturii” se înlocuiesc cu următorul text:
„de stabilire a normelor de aplicare a Regulamentului (CE) nr. 104/2000 al Consiliului în ceea ce privește recunoașterea organizațiilor de producători și a asociațiilor organizațiilor de producători în sectorul pescuitului și acvaculturii.”
2.
Articolul 2 se înlocuiește cu următorul text:
„Articolul 2
(1) Un stat membru poate acorda recunoașterea unei asociații a organizațiilor de producători recunoscute în statul membru în cauză, cu condiția ca:
(a)
aceasta să regrupeze o proporție minimă din numărul total de organizații de producători recunoscute de statul membru în cauză într-un sector de activitate dat și
(b)
valoarea producției comercializate de asociație să reprezinte cel puțin 20 % din valoarea producției naționale în sectorul de activitate în cauză.
(2) Un stat membru poate acorda recunoașterea unei asociații a organizațiilor de producători recunoscute în mai multe state membre, cu condiția ca:
(a)
asociația să aibă sediul central oficial pe teritoriul statului membru în cauză;
(b)
valoarea producției comercializate de asociație să reprezinte o proporție minimă din producția unui anumit produs pescăresc dintr-o zonă dată;
(c)
organizațiile de producători care alcătuiesc asociația să administreze pescuitul, producția și comercializarea resurselor halieutice exploatate în comun și
(d)
asociația să își îndeplinească sarcinile fără a aduce atingere dispozițiilor care guvernează alocarea posibilităților de pescuit între statele membre în conformitate cu articolul 20 din Regulamentul (CE) nr. 2371/2002 al Consiliului din 20 decembrie 2002 privind conservarea și exploatarea durabilă a resurselor halieutice în conformitate cu politica comună în domeniul pescuitului (3).
(3) Statul membru pe teritoriul căruia se află sediul central oficial al asociației instituie, în colaborare cu alte state membre interesate, cooperarea administrativă necesară pentru a asigura respectarea condițiilor de recunoaștere, precum și pentru a efectua controale referitoare la activitățile asociației. Această cooperare administrativă include, de asemenea, retragerea recunoașterii.
(4) Nici o asociație a organizațiilor de producători nu poate să dețină o poziție dominantă pe o anumită piață, cu excepția cazului în care acest fapt este necesar în conformitate cu obiectivele articolului 33 din tratat.
(5) Articolele 3, 4, 5, 6 și 7 din Regulamentul (CE) nr. 2318/2001 se aplică mutatis mutandis asociațiilor organizațiilor de producători recunoscute într-unul sau în mai multe state membre.
(6) Articolul 2 alineatul (2) din Regulamentul (CE) nr. 908/2000 al Comisiei nu se aplică asociațiilor organizațiilor de producători recunoscute în mai multe state membre.
(3) JO L 358, 31.12.2002, p. 59.”" 						
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 13 octombrie 2004.